Kadang kula, kangmas mbakyu kelas tiga ingkang kula tresnani ingkang sakedhap malih badhe nilaraken pawiyatan punika. Awrat sajatosipun kula minangka wakilipun kelas setunggal kalih, anggen kula ngaturaken panampi atur pepisahan saking kadang kelas tiga sedaya. Hamung awit saking unen-unen menawi wonten pepanggihan, badhe wonten pepisahan. Jer kula panjenengan sami namung manungsa limrah boten kewawa nyelaki pepesthening Gusti Ingkang Maha Agung. Pramila pepisahan punika kedah dipun tampi kanthi lila legawaning penggalih.